Vrou skuil terwyl aanvallers man doodskietArgieffoto ŉ Man is Vrydag in die vroeë oggendure in die Leeupoort-vakansiedorp in die Rooiberg-distrik buite Bela-Bela doodgeskiet terwyl sy vreesbevange vrou in die badkamer weggekruip het. Brig. Motlafela Mojapelo, woordvoerder van die polisie, het aan Maroela Media bevestig dat Daniel Killian-Jacobs (62) in sy slaapkamer doodgeskiet is. Volgens Mojapelo het Killian-Jacobs se vrou, Emmarentia (61), omstreeks 03:00 wakker geword en opgestaan om water te gaan drink toe sy drie onbekende mans buite die huis opgemerk het. Die verdagtes het ŉ baksteen gebruik om ŉ venster van die huis te breek. “Die vrou het gehardloop en haar man wakker gemaak voordat sy haarself in die badkamer toegesluit het. Sy het haar selfoon gebruik om die bure te bel om te kom help,” het Mojapelo gesê. “Toe een van die bure by die toneel opdaag, het die persoon Killian-Jacobs se liggaam in die slaapkamer gevind met ŉ skietwond in sy linkerbors. Die verdagtes het reeds met die vrou se handsak gevlug.” Mojapelo het gesê die polisie se honde-eenheid, misdaadvoorkomingseenheid en lede van die plaaslike gemeenskapspolisiëringsforum (GPF) is tans op die spoor van die verdagtes. Niemand is nog in hegtenis geneem nie.